Diari Oficial de la Generalitat Valenciana


Sumari del DOGV 4401, del 18-12-2002 (2002/13310)

ORDE de 5 de desembre de 2002, de la Conselleria de Medi Ambient, per la qual es regula el model de la Declaració Anual d'Envasos i Residus d'Envasos.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/12/05/(1)/dof/vci/html**

### Dades del document

Número de DOGV
:   4401

Data del DOGV
:   18-12-2002

Secció del DOGV
:   I. DISPOSICIONS GENERALS

Número del document
:   2002/13157


Data del document
:   05-12-2002

Organisme emissor
:   Conselleria de Medi Ambient

Tipus de document
:   Ordre

Descriptors 

:   * producte d'envasament
    * legislació
    * protecció del medi ambient
    * residu

ORDE de 5 de desembre de 2002, de la Conselleria de Medi Ambient, per la qual es regula el model de la Declaració Anual d'Envasos i Residus d'Envasos. [2002/M13937]
  
Preàmbul
  
La Llei 11/1997, de 24 d'abril, d'Envasos i Residus d'Envasos, modificada per la disposició addicional trenta-huitena de la Llei 66/1997, de 30 de desembre, de Mesures Fiscals, Administratives i de l'Orde Social, i per l'article 82 de la Llei 14/2000, de 29 de desembre, de Mesures Fiscals, Administratives i de l'Orde Social, va incorporar al nostre ordenament intern aquells aspectes de la Directiva 94/62/CE, del Parlament Europeu i del Consell, de 20 de desembre, relativa als envasos i residus d'envasos, que estan subjectes al principi de reserva de llei.
  
D'acord amb el que establix la Directiva 94/62/CE, la Comissió Europea va aprovar la Decisió 97/129/CE, de 28 de gener, per la qual es regula el sistema d'identificació de materials d'envàs, així com la Decisió 97/138/CE, de 3 de febrer, per la qual s'establixen els models relatius al sistema de bases de dades per al subministrament d'informació sobre envasos i residus d'envasos.
  
En conseqüència, el seu contingut es va traslladar també al Reial Decret 782/1998, de 30 d'abril, pel qual s'aprova el Reglament per al desenrotllament i execució de la Llei 11/1997, de 24 d'abril, d'Envasos i Residus d'Envasos, que establix en el seu article 15 l'obligació dels agents econòmics de comunicar, a l'òrgan competent de la comunitat autònoma en la qual estinguen domiciliats, abans del dia 31 de març de l'any següent al període anual al qual estiguen referides les dades que en el mencionat article es contemplen.
  
Les competències en la matèria s'assignen a la Conselleria de Medi Ambient pel Decret 7/2002, de 25 de juliol, del president de la Generalitat Valenciana. El Decret 90/1999, de 30 de juliol, del Govern Valencià, configura a esta com al màxim òrgan encarregat de la direcció i execució de la política del Govern Valencià en matèria de medi ambient, i correspon a la Direcció General d'Educació i Qualitat Ambiental, entre d'altres funcions i conforme al seu article 10, el control sobre el tractament dels residus sòlids.
  
D'acord amb l'Orde de 13 de març de 2000, de la Conselleria de Medi Ambient, per la qual es desenrotlla el Decret 90/1999, de 30 de juliol, del Govern Valencià, que aprova el Reglament Orgànic i Funcional de la Conselleria de Medi Ambient, correspon al Servici d'Innovació de la Gestió Ambiental de l'Àrea de Qualitat Ambiental de la Direcció General d'Educació i Qualitat Ambiental, entre d'altres, el desenrotllament de les competències que corresponen a la Conselleria en matèria d'envasos i residus d'envasos.
  
En virtut de tot allò que antecedix, a proposta de la Direcció General d'Educació i Qualitat Ambiental, conforme a les atribucions que em conferix l'article 35 de la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer,
  
ORDENE
  
Article 1. Objecte de l'orde
  
La present orde té per objecte facilitar un model de Declaració Anual d'Envasos i Residus d'Envasos a tots els agents econòmics domiciliats a la Comunitat Valenciana, de conformitat amb les determinacions establides en l'article 15.1 del Reial Decret 782/1998, de 30 d'abril, pel qual s'aprova el Reglament per al desenrotllament i execució de la Llei 11/1997, de 24 d'abril, d'Envasos i Residus d'Envasos.
  
Article 2. Envasos objecte de la Declaració Anual d'Envasos i Residus d'Envasos
  
1. Són objecte de la present Declaració Anual d'Envasos i Residus d'Envasos tots aquells envasos posats en el mercat o generats per qualssevol dels agents econòmics mencionats en l'article següent, entenent com a tals envasos els recollits en les definicions de l'article 2 de la Llei 11/1997, de 24 d'abril, d'Envasos i Residus d'Envasos, i del Reial Decret 782/1998, de 30 d'abril, pel qual s'aprova el Reglament per al desenrotllament i execució de la Llei 11/1997.
  
2. S'hauran de declarar tots els envasos posats en el mercat, generats en un centre de producció, distribució o importació, excepte aquells que siguen posats en el mercat a través d'un Sistema Integrat de Gestió autoritzat per a operar a la Comunitat Valenciana, la declaració dels quals correspondrà a este últim.
  
Article 3. Agents econòmics que hauran de formalitzar la Declaració Anual d'Envasos i Residus d'Envasos
  
Hauran d'emplenar la Declaració Anual d'Envasos i Residus d'Envasos tots els agents econòmics que, estant domiciliats a la Comunitat Valenciana, vinguen obligats en virtut de l'article 15 del Reial Decret 782/1998, de 30 d'abril, pel qual s'aprova el Reglament per al desenrotllament i execució de la Llei 11/1997, de 24 d'abril, d'Envasos i Residus d'Envasos.
  
Article 4. Obligacions dels agents econòmics
  
Els agents econòmics abans indicats hauran de presentar la Declaració Anual d'Envasos i Residus d'Envasos abans del 31 de març de l'any següent al que es referisca la declaració, segons el model desenrotllat en l'Annex de la present orde.
  
Les declaracions es podran presentar al Registre de la Conselleria de Medi Ambient al carrer Francesc Cubells, número 7 de València, així com als seus servicis territorials situats a Alacant, carrer de Churruca, número 29, Castelló de la Plana, avinguda dels Germans Bou, número 47, i València, carrer de Gregori Gea, número 27, o per qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 5. Òrgan competent
  
L'estudi i posterior validació de les declaracions anuals d'envasos correspon a la Direcció General d'Educació i Qualitat Ambiental de la Conselleria de Medi Ambient, òrgan que, les agruparà adequadament, elaborant una base de dades sobre envasos i residus d'envasos que permeta conéixer, dins del seu àmbit geogràfic d'actuació, la magnitud, característiques i evolució dels fluxos d'envasos i residus d'envasos, així com el control del compliment dels objectius establits en l'article 5 de la Llei 11/1997.
  
L'accés a esta base de dades es regirà pel que preveu la Llei 38/1995, de 12 de desembre, sobre l'accés a la informació en matèria de medi ambient.
  
Article 6. Contingut i estructura de la Declaració Anual d'Envasos i Residus d'Envasos
  
1. Els agents econòmics que emplenen la declaració anual d'envasos i residus d'envasos, hauran d'indicar, a més de les dades referents a la personalitat jurídica, el domicili de l'empresa, els centres de producció, el representant legal, aquells que es referixen als envasos i residus d'envasos. En concret, i depenent de cada agent econòmic:
  
- El nombre d'unitats d'envàs per tipus de material, el pes total de tots ells i el pes de tot el producte envasat, diferenciant entre la Comunitat Valenciana i la resta de les comunitats autònomes, per als envasos d'ús i consum ordinari en domicilis particulars, ja siga a través d'un S.I.G. o mitjançant un L.D.B.Y.
  
- El nombre d'unitats d'envàs per tipus de material, el pes total de tots ells i el pes de tot el producte envasat, diferenciant entre Comunitat Valenciana i la resta de comunitats autònomes, per als envasos industrials i comercials ja siga a través d'un S.I.G., mitjançant un T.Y.H.C. o acollits a les excepcions indicades en la Disposició Addicional Primera de la Llei 11/1997.
  
- El nombre d'unitats d'envàs per tipus de material, el pes total de tots ells i el pes de tot el producte envasat, l'origen o destinació dels quals siguen estats de la Unió Europea o altres estats no membres, tan per a envasos d'ús i consum ordinari en domicilis particulars com per als industrials i comercials.
  
- La destinació dels residus d'envasos, indicant tones de cada material i el gestor autoritzat al qual se li lliuren.
  
- En el cas de ser gestor autoritzat de residus, la quantitat de residus d'envasos rebuts, distingint quant s'ha destinat a recuperació, reciclat, valorització o eliminació.
  
- En el cas de les entitats locals, la quantitat total de residus d'envasos de vidre, paper/cartó i envasos lleugers recollits de forma selectiva, el nombre de contenidors de recollida selectiva en servici per a cada material i el gestor autoritzat a qui se li lliura el material. Si és una entitat local supramunicipal la que emplena la declaració anual d'envasos i residus d'envasos, haurà de proporcionar idèntica informació desglossada per municipis, en este cas, estos restaran exempts de presentar la declaració individualment.
  
2. La Declaració Anual d'Envasos i Residus d'Envasos es presentarà, atenent al que s'indica en l'apartat 1 del present article i conforme als formularis inclosos en l'annex.
  
DISPOSICIONS FINALS
  
Primera
  
Es faculta a la directora general d'Educació i Qualitat Ambiental per a dictar les disposicions necessàries per al desenrotllament i execució del que disposa la present orde.
  
Segona
  
Les disposicions contingudes en la present orde seran d'aplicació per primera vegada en les declaracions d'envasos que s'hagen de presentar en l'exercici 2003 corresponents a les dades de l'any 2002.
  
Tercera
  
La present orde entrarà en vigor al dia següent de la seua publicació en el Diari Oficial de la Generalitat Valenciana.
  
Quarta
  
Contra la present orde, que posa fi a la via administrativa, es podrà interposar recurs contenciós administratiu en el termini de dos mesos, a comptar des del sendemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició de recurs potestatiu de reposició davant l'autoritat que dicta l'acte, en el termini d'un mes des del sendemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 5 de desembre de 2002
  
El conseller de Medi Ambient,


Còpia Permalink ELI